Lykshuise steier onder Covid-sterftes - Gesondheid - Republikein
Sunday, June 20th, 08:41:11
Lykshuise steier onder Covid-sterftes
Net nood, dringende operasies
Henriette Lamprecht – Lykshuise is reeds oorlaai, met die toenemende aantal Covid-19-sterftes wat nog groter druk daarop plaas.
Volgens die minister van gesondheid en maatskaplike dienste, dr. Kalumbi Shangula, is sommige van die oorskot reeds vir vyf jaar in van die lykshuise.
Met die aantal Covid-sterftes wat die afgelope twee weke drasties gestyg het en teen gister op 912 gestaan het, het Shangula 'n beroep op die publiek gedoen wat familie aan Covid afgestaan het, om hul geliefdes so gou as moontlik en binne die bepaalde tydperk te begrawe.
Intussen is alle landswye verwysings na die twee groot staatshospitale in Windhoek, Katutura en Windhoek Sentraal en wat nie noodgevalle is nie, tot verdere kennisgewing gestaak. Voortaan sal net dringende en noodoperasies hier uitgevoer word. Alle uitreikbesoeke na die twee hospitale is ook opgeskort.
In 'n poging om die kritieke situasie by die twee hospitale te takel, gaan onafhanklike Covid-eenhede gevestig word, met personeel wat vir tydperke van drie tot ses maande hier diens sal verrig. Die betrokke personeel sal bestaan uit nuwe indiensnemings, sowel as bestaande personeel wat herontplooi is.
Van mediese departmente word vereis om mediese beamptes hiervoor vry te stel. Die nuut ontplooide kliniese personeel gaan "blitskursusse" oor kritieke sorg ontvang in 'n poging om Covid-pasiënte beter te bestuur.
Spesifieke konsultante moet na spesifieke Covid-eenhede verwys word en moet fisies saalrondes hier doen om pasiënte te evalueer en bestuursplanne te bepaal.
'n Dringende oplossing moet ook vir die ernstige suurstofkrisis by dié twee hospitale gevind word. Die twee hospitale se bestuur het 'n beroep op Shangula gedoen om sy magte in terme van die wet te gebruik om groter samewerking met private gesondheidsorgsentrums in die stryd teen die pandemie af te dwing.
"Alles in die bestuur se vermoë moet gedoen word om as 'n saak van nood die bykomende toerusting aan te koop wat nodig is. Voorts moet die twee hospitale as 'n kwessie van dringendheid die Khomas-gesondheidsdirektoraat help om die militêre hospitaal so gou as moontlik te open."
Volgens die bestuur en senior kliniese personeel word die res van die twee hospitale se personeel "sterk aangeraai" om so gou as moontlik hulself teen Covid te laat inent.